মহাপৌরপুঞ্জ
মহাপৌরপুঞ্জ (ইংরেজি: Megalopolis) বলতে পাশাপাশি দুই বা তার বেশি পৌরপুঞ্জের (Conurbation) সমন্বয়ে গড়ে ওঠা বিশাল জনসংখ্যা ও ঘনবসতিবিশিষ্ট এবং সামাজিক ও অর্থনৈতিক দৃষ্টিকোণ থেকে একই রকম বৈশিষ্ট্যের অধিকারী একটি বৃহৎ পৌর অঞ্চলকে বোঝায়, যেখানে মহানগরগুলির মধ্যবর্তী স্থানে গ্রামীণ অঞ্চলের পরিবর্তে নগরায়িত অঞ্চলই বেশি। মহাপৌরপুঞ্জের ধারণাটি পাশ্চাত্যে ব্যাপকভাবে ব্যবহার করেন ফরাসি ভূগোলবিদ জঁ গতমান। তিনি মার্কিন যুক্তরাষ্ট্রের উত্তর-পূর্ব অংশে অবস্থিত এবং বস্টন শহর থেকে ওয়াশিংটন ডিসি শহর পর্যন্ত বিস্তৃত বিশাল পৌর অঞ্চলটিকে (যার মধ্যে নিউ ইয়র্ক শহর, ফিলাডেলফিয়া এবং বাল্টিমোরের মত বৃহৎ মহানগরীগুলি অবস্থিত) নাম দেন "মেগালোপোলিস" (Megalopolis)।